CELEX: 62020TN0378
Language: hu
Date: 2020-06-19 00:00:00
Title: T-378/20. sz. ügy: 2020. június 19-én benyújtott kereset – Ryanair kontra Bizottság

3.8.2020   
            
            
               HU
            
            
               Az Európai Unió Hivatalos Lapja
            
            
               C 255/35
            
         
      2020. június 19-én benyújtott kereset – Ryanair kontra Bizottság
      (T-378/20. sz. ügy)
      (2020/C 255/46)
      Az eljárás nyelve: angol
      
         Felek
      
      
         Felperes: Ryanair DAC (Swords, Írország) (képviselők: E. Vahida, F. Laprévote, S. Rating és I. Metaxas-Maranghidis ügyvédek)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a 2020. április 15-i SA.56795. számú állami támogatásról szóló európai bizottsági határozatot (EU); (1) és
               
            
                  —
               
               
                  az Európai Bizottságot kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes öt jogalapra hivatkozik.
      
                  1.
               
               
                  Az első jogalap azon alapul, hogy az Európai Bizottság megsértette azon jogi követelményt, miszerint az EUMSZ 107. cikk (2) bekezdésének b) pontja alapján engedélyezett támogatásoknak a rendkívüli események által okozott károk helyreállítására kell irányulniuk, és nem csak az ilyen események egyik károsultja által elszenvedett károk helyreállítására.
               
            
                  2.
               
               
                  A második jogalap azon alapul, hogy az Európai Bizottság nyilvánvaló mérlegelési hibát követett el a támogatásnak a COVID-19-válság által okozott kárral való arányosságának vizsgálata során.
               
            
                  3.
               
               
                  A harmadik jogalap azon alapul, hogy az Európai Bizottság megsértette az EUMSZ meghatározott rendelkezéseit, valamint az európai uniós jognak a hátrányos megkülönböztetés tilalmára, a szolgáltatásnyújtás szabadságára és a szabad letelepedésre vonatkozó általános elveit, amelyek az 1980 as évek vége óta az Unió légi közlekedése liberalizációjának alapját képezik. Az Unió légi közlekedési piacának liberalizációja lehetővé tette a valóban páneurópai, fapados légitársaságok növekedését. Az Európai Bizottság figyelmen kívül hagyta a COVID-19-válság által az ilyen páneurópai légitársaságoknak okozott károkat és szerepüket Dánia légi összeköttetésében, mivel felhatalmazta Dániát, hogy a támogatást csak az SAS számára tartsa fenn. Az EUMSZ 107. cikk (2) bekezdésének b) pontja kivételt határoz meg az állami támogatásoknak az EUMSZ 107. cikk (1) bekezdése szerinti tilalma alól, azonban nem határoz meg kivételt az EUMSZ többi szabálya és alapelve alól.
               
            
                  4.
               
               
                  A negyedik jogalap azon alapul, hogy az Európai Bizottság a súlyos nehézségek ellenére sem kezdeményezett hivatalos vizsgálati eljárást, és megsértette a felperes eljárási jogait.
               
            
                  5.
               
               
                  Az ötödik jogalap azon alapul, hogy a Bizottság a határozatban megsértette az indokolási kötelezettségét.
               
            
         (1)  Az Európai Bizottság 2020. április 15-i (EU) határozata az SA.56795. számú, Dánia által nyújtott állami támogatásról – A Scandinavian Airlines számára a COVID-19-járvány által okozott károk helyreállítása (az Európai Unió Hivatalos Lapjában még nem tették közzé).